Document ID: 32001R0500

32001R0500
L 073/8
SLUŽBENI LIST EUROPSKE UNIJE
14.03.2001.
UREDBA KOMISIJE (EZ) br. 500/2001
od 14. ožujka 2001.
o utvrđivanju detaljnih pravila za primjenu Uredbe Vijeća (EEZ) br. 2847/93 o nadzoru ulova s ribarskih plovila Zajednice u vodama trećih zemalja i na otvorenim morima
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 2847/93 od 12. listopada 1993. o uspostavi sustava kontrole koji se primjenjuje na zajedničku ribarstvenu politiku (1), kako je zadnje izmijenjena Uredbom (EZ) br. 2846/98 (2), a posebno njezin članak 18. stavak 4.,
budući da:
(1)
Od država članica se zahtijeva, u skladu s člankom 18, stavkom 1 Uredbe (EEZ) br. 2847/93, da računalnim putem obavijeste Komisiju o količinama svakog ribljeg fonda koje su ostvarila plovila koja viju njihovu zastavu u vodama koje su pod suverenitetom ili jurisdikcijom trećih zemalja i na otvorenim morima, te o svim informacijama primljenim sukladno članku 17. stavku 2.
(2)
Potrebno je utvrditi pojedinosti u vezi s informacijama koje se dostavljaju, vremenske razmake u kojima ih treba proslijediti te oblik koji se koristi za podnošenje predmetnih izvješća.
(3)
Mjere predviđene ovom Uredbom u skladu su s mišljenjem Upravnog odbora za ribarstvo i akvakulturu,
DONIJELA JE OVU UREDBU:
Članak 1.
1. Svaka država članica prije završetka prvog mjeseca svakog tromjesečja računalnim putem Komisiju obavješćuje o količinama svakog ribljeg fonda koje ne podliježu TAC-u ili kvotama koje su ostvarila ribarska plovila koja viju njezinu zastavu u vodama pod suverenitetom i jurisdikcijom trećih zemalja i na otvorenim morima, te:
-
koje su tijekom prethodnog tromjesečja istovarene neposredno na njezinom teritoriju,
-
koje su tijekom prethodnog tromjesečja istovarene neposredno u trećim zemljama,
-
koje su tijekom prethodnog tromjesečja pretovarene na plovila trećih zemalja.
2. Svaka država članica prije završetka prvog mjeseca svakog tromjesečja računalnim putem Komisiju obavješćuje o količinama koje su ostvarila ribarska plovila koja viju zastavu druge države članice u vodama pod suverenitetom i jurisdikcijom trećih zemalja i na otvorenim morima, te koje su na njezinom teritoriju istovarene u prethodnom tromjesečju.
3. Ako država članica podnosi izvješća o ulovu iz stavaka 1. i 2., čini to u obliku koji je prikazan u Prilogu.
Članak 2.
Ova Uredba stupa na snagu sedmog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. ožujka 2001.

Labels: 12
5
6